**Trompettre** (*Catalpa*) er ei slekt med trær i trompettrefamilien. De vokser vilt i Nord-Amerika og Øst-Asia og plantes som prydtrær overalt i tempererte strøk.

*Catalpa bungei*
*Catalpa* × *erubescens* 'Pulverulenta'
*Catalpa longissima*
*Catalpa marcocarpa*
Prakttrompettre (*Catalpa speciosa*)

Beskrivelse
-----------

Artene er opptil 32 m høye trær. Mange deler av planten har kjertelhår. Bladene sitter tre sammen i en krans eller motsatt; de er enkle eller to- eller treflikete. Blomsterstanden er endestilt og kan være en enkeltklase eller en topp sammensatt av flere klaser. Hos *Catalpa bungei* sitter blomstene i en halvskjerm. Kronrøret er trompetformet med fem fliker og er hvitt med purpur eller gule flekker. De tre nederste kronflikene er større enn de to øvre. Det er to fertile pollenbærere og tre sterile (staminodier). Arret har to fliker. Frukten er en lang, smal kapsel som sprekker opp på langs. Det er mange flate frø med vinger.

Slekta deles i to seksjoner. Seksjon *Catalpa* er løvfellende og vokser i temperert klima med to arter i Kina og to i østlige USA. De fire artene i seksjon *Macrocatalpa* er eviggrønne og vokser i tropisk klima på De store antiller fra Jamaica over Cuba og Hispaniola til Bahamas. Det vitenskapelige navnet *Catalpa* kommer fra creek-indianernes navn på treet, *katálpa* eller *kutuhlpa*.

Dyrking
-------

Trompettre regnes ofte som de vakreste av alle blomstrende trær som kan dyrkes i temperert klima. Den første arten som ble kjent for europeere var vanlig trompettre (*Catalpa bignonioides*) fra Nord-Amerika. Den ble dyrket i Europa allerede tidlig på 1700-tallet og ble også plantet i Nord-Amerika utenom sitt egentlige utbredelsesområde. I siste halvdel av 1800-tallet ble man klar over at det også fantes en annen nordamerikansk art, prakttrompettre (*Catalpa speciosa*), og dyrking av den ble raskt vanlig.

Kinatrompettre (*Catalpa ovata*) er blitt dyrket nesten to tusen år, blant annet for trevirket som brukes til musikkinstrumenter, plater for tresnitt og likkister. Buddhistmunker brakte treslaget til Korea og Japan. I japanske hager representerer arten *Den hvite tigeren fra vest*. Fra siste halvdel av 1800-tallet er kinatrompettre også blitt vanlig dyrket i Europa og Nord-Amerika. Vanlig dyrket er også hybriden *Catalpa × erubescens*, som er en krysning mellom kinatrompettre og vanlig trompettre.

Den andre kinesiske arten, *Catalpa bungei*, er også blitt dyrket i nesten to tusen år, men er aldri blitt vanlig utenom Kina. De tropiske artene dyrkes omtrent aldri, men *Catalpa longissima* har en viss betydning som tømmertre i Karibia.

Trompettre er vanlig dyrket nordover til Danmark og Sør-Sverige. De skades lett av frost og er lite brukt i Norge, men de er for eksempel plantet langs Dronning Eufemias gate i Oslo. I Norge kan de dyrkes til herdighetssone 3.

Systematikk
-----------

Olsen og Kirkbride publiserte i 2017 en revisjon der antall arter reduseres i forhold til eldre oversikter. *Catalpa duclouxii* og *C. fargesii* betraktes som synonymer for *C. bungei*. *C. tibetica* er et synonym for *C. bignonioides*. Det gir totalt åtte arter med følgende utbredelse:

* seksjon *Macrocatalpa*
	+ *Catalpa brevipes* – Cuba (Granma), Haiti, sørvestlige Dominikanske republikk
	+ *Catalpa purpurea* – Cuba (Granma, Santiago de Cuba), Haiti
	+ *Catalpa longissima* – Jamaica, Haiti, Den dominikanske republikk
	+ *Catalpa macrocarpa* – Bahamas (Andros), Cuba, Haiti, Den dominikanske republikk
* seksjon *Catalpa*
	+ *Catalpa bungei* – Kina (kultivert i flere tusen år, vokser nå i provinsene Anhui, Beijing, Chongqing, Gansu, Guangdong, Guangxi, Guizhou, Hebei, Henan, Hubei, Hunan, Jiangsu, Jiangxi, Shaanxi, Shandong, Shanghai, Shanxi, Sichuan, Tianjin, Yunnan og Zhejiang)
	+ kinatrompettre (*Catalpa ovata*) – Kina (kultivert i flere tusen år, vokser nå i provinsene Anhui, Beijing, Chongqing, Fujian, Gansu, Guangdong, Guizhou, Hebei, Henan, Hubei, Hunan, Jiangsu, Jiangxi, Jilin, Liaoning, Shaanxi, Shandong, Shanghai, Shanxi, Sichuan, Tianjin, Yunnan og Zhejiang)
	+ vanlig trompettre (*Catalpa bignonioides*) – USA (nordlige Florida, sørlige Georgia, sørlige Alabama, sørlige Mississippi, sørlige Louisiana, østligste Texas, sørligste Arkansas)
	+ prakttrompettre (*Catalpa speciosa*) – USA (midtre del av Mississippi-dalen og nedre del av Ohio-dalen i delstatene Missouri, Arkansas, Illinois, Indiana, Kentucky, Tennessee og nordøstlige Texas)

I tillegg anerkjennes to hybrider, begge i seksjon *Catalpa*. De er bare kjent fra hager.

* *Catalpa × erubescens* (*C. ovata × C. bignonioides*)
* *Catalpa × galleana* (*C. ovata × C. speciosa*)

Fylogenetiske studier viser at den nordamerikanske *Chilopsis linearis* er søsterarten til *Catalpa*. Til sammen utgjør de to slektene stammen Catalpeae, som utmerker seg ved å hovedsakelig å være utbredt i tempererte strøk. Trompettrefamilien er ellers overveiende tropisk. Kladogrammet nedenfor viser slektsforholdene innen stammen. *Catalpa brevipes* og *C. purpurea* er ikke vist.

  


|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|    **Catalpeae**    | 

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|    slekt *Catalpa*    | 

|  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|    seksjon *Catalpa*    | 

|  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
|  | 

|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
|  | 

|  |  |  |  |  |  |  |  |
| --- | --- | --- | --- | --- | --- | --- | --- |
|  | 

|  |  |
| --- | --- |
|  | vanlig trompettre (*Catalpa bignonioides*) |
|  |
|  | prakttrompettre (*Catalpa speciosa*) |
|  |

 |
|  |
|  | kinatrompettre (*Catalpa ovata*) |
|  |

 |
|  |
|  | *Catalpa bungei* |
|  |

 |
|  |

 |
|  |
|    seksjon *Macrocatalpa*    | 

|  |  |
| --- | --- |
|  | *Catalpa longissima* |
|  |
|  | *Catalpa macrocarpa* |
|  |

 |
|  |

 |
|  |
|  | *Chilopsis linearis* |
|  |

 |
|  |

Litteratur
----------

* A. Mitchell (1977). *Trær i skog og hage*. Oversatt av I. Gjærevoll. Tiden. s. 386–388. ISBN 82-10-01282-7.
* R. Lancaster (1977). *Trær i hagen*. Oversatt av K.E. Aarthun. Stavanger: Stavanger Lithografiske Anstalt A/S. s. 47–49. ISBN 82-990430-2-6.
* «*Catalpa*». Flora of China. Besøkt 26. september 2018.
* R.T. Olsen og J.H. Kirkbride jr (2017). «Taxonomic revision of the genus *Catalpa* (Bignoniaceae)». *Brittonia*. 69 (3): 387–421. ISSN 1938-436X. doi:10.1007/s12228-017-9471-7.
* J. Li (2008). «Phylogeny of *Catalpa* (Bignoniaceae) inferred from sequences of chloroplast *nghF* and nuclear ribosomal DNA». *Journal of Systematics and Evolution*. 46 (3): 341–348. ISSN 1759-6831. doi:10.3724/SP.J.1002.2008.08025.
* O.B. Hansen (18. september 2018). «Trompettre (*Catalpa* Scop.)». Park & Anlegg. Arkivert fra originalen 26. september 2018. Besøkt 26. september 2018.
* P.M. Jørgensen og P.H. Salvesen (2010). «Trompettreet har funnet melodien i Bergen» (PDF). *Årringen*. 14: 91–96. ISSN 0809-5213.

Eksterne lenker
---------------

* (en) *Trompettre* i Global Biodiversity Information Facility Rediger på Wikidata

* (sv) *Trompettre* hos Dyntaxa Rediger på Wikidata

* (en) *Trompettre* hos ITIS Rediger på Wikidata

* (en) *Trompettre* hos NCBI Rediger på Wikidata

* (en) *Trompettre* hos The International Plant Names Index Rediger på Wikidata

* (en) *Trompettre* hos Tropicos Rediger på Wikidata

* (en) *Kategori:Catalpa* – bilder, video eller lyd på Wikimedia Commons Rediger på Wikidata

* *Catalpa* – detaljert informasjon på Wikispecies Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Brockhaus Enzyklopädie **·** Nationalencyklopedin
 |